Diari Oficial de la Generalitat Valenciana


Sumari del DOGV 2478, del 28-03-1995 (1995/834230)

ORDRE d'1 de març de 1995 de la Conselleria d'Economia i Hisenda, per la qual s'estableix la inclusió en el Programa d'Activitats Estadístiques, 1995, d'aquelles estadístiques no recollides en el Pla Valencià d'Estadística, 1994-1997.
------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1995/01/03/(1)/dof/vci/html**

### Dades del document

Número de DOGV
:   2478

Data del DOGV
:   28-03-1995

Secció del DOGV
:   DISPOSICIONS GENERALS

Número del document
:   1995/834230


Data del document
:   03-01-1995

Organisme emissor
:   Conselleria d'Economia i Hisenda

Tipus de document
:   Ordre

ORDRE d'1 de març de 1995 de la Conselleria d'Economia i Hisenda, per la qual s'estableix la inclusió en el Programa d'Activitats Estadístiques, 1995, d'aquelles estadístiques no recollides en el Pla Valencià d'Estadística, 1994-1997.   
L'article 51 del Decret 11/1991, de 21 de gener, pel qual s'aprova el Reglament de la Llei d'Estadística de la Comunitat Valenciana, estableix la possibilitat d'elaboració d'estadístiques distintes a les incloses en el Pla Valencià d'Estadística, quan les unitats estadístiques ho consideren convenient per al compliment dels fins de la conselleria, organisme o empresa de la Generalitat Valenciana de la qual depenguen orgànicament.  
Els òrgans estadístics de les conselleries de Sanitat i Consum i d'Economia i Hisenda estimen convenient l'elaboració d'estadístiques no incloses en el Pla. Les estadístiques que s'han de realitzar i la conveniència de realitzar-les és la següent:  
1. Enquesta d'innovació tecnològica, I+D, 1993. Les tasques d'investigació i desenvolupament que realitzen les empreses industrials són cada vegada més importants en el procés de millora de la competitivitat. Per la qual cosa, es considera oportú conéixer els recursos, tant en inversions com en personal, que les empreses valencianes dediquen a la innovació tecnològica. Açò permetrà disposar d'un instrument per a l'anàlisi de la situació i de les mancances existents en aquest terreny.  
2. Indicador sintètic general d'activitat econòmica. Disposar d'un indicador que es convertesca en un senyal dels canvis d'activitat que es puguen produir en l'economia valenciana, ens permetrà disposar d'un instrument per a la realització dels processos de previsió, al temps que possibilita la realització d'una primera anàlisi dels resultats de les diverses actuacions.  
3. Anuari de les Entitats Financeres de la Comunitat Valenciana. Amb la finalitat de cobrir la necessitat d'informació d'aspectes bàsics sobre les entitats financeres valencianes i tenint en compte la dispersió i l'escassesa de dades sobre això, es considera convenient la realització d'aquesta operació estadística.  
4. Estadística del registre del programa de prevenció de càncer de mama. Amb la finalitat de gestionar la citació de la població objectiu del programa i cobrir les necessitats informatives que possibiliten conéixer la incidència, la història natural i altres aspectes relacionats amb la detecció precoç del càncer de mama, es considera convenient la realització d'aquesta operació estadística.  
5. Estadística del programa de prevenció de disminucions psíquiques. Amb l'objectiu de poder fer la detecció precoç de hipotiroïdisme i fenilcetonúria congènits en nounats per a evitar l'aparició de disminucions, es considera convenient la realització d'aquesta operació estadística.  
Per tot això,  
ORDENE:  
Article primer  
S'inclouen en el Programa Anual d'Activitats Estadístiques 1995, per a l'elaboració, aquelles operacions estadístiques no incloses en el Pla Valencià d'Estadística 1994-1997 que es detallen a continuació:  
1. Enquesta d'innovació tecnològica, I+D, 1993.   
2. Indicador sintètic general d'activitat econòmica.  
3. Anuari de les Entitats Financeres de la Comunitat Valenciana.   
4. Estadística del registre del programa de prevenció de càncer de mama.   
5. Estadística del programa de prevenció de disminucions psíquiques.   
Article segon  
Les activitats estadístiques que es preveuen en aquesta ordre es regiran per les normes reguladores a les quals estan sotmeses totes les incloses en el Programa Anual d'Actuació Estadística per a 1995, i que estan establertes en l'article 13 del Decret 11/1991, de 21 de gener, pel qual s'aprova el Reglament de la Llei d'Estadística de la Comunitat Valenciana.  
DISPOSICIó FINAL  
Aquesta ordre entrarà en vigor el mateix dia de la publicació en el Diari Oficial de la Generalitat Valenciana.  
València, 1 de març de 1995  
El conseller d'Economia i Hisenda,  
AURELIO MARTíNEZ ESTÉVEZ


Còpia Permalink ELI